

Breznica 3, 4274 Žirovnica

Datum: 1.10.2021

**OBČINSKI SVET**

**OBČINE ŽIROVNICA**

**ZADEVA: Odgovor na pobudo št. 49**

Na 14. seji Občinskega sveta občine Žirovnica dne 27.5.2021 je občinska svetnica ga. Mojca Papler postavila naslednja vprašanja in pobude.

*»S strani kmetov občine Žirovnica sem prejela naslednja vprašanja, vezana na Javni razpis za dodelitev pomoči za ohranjanje in razvoj kmetijstva, gozdarstva in podeželja v Občini Žirovnica v letu 2021 in sicer:*

*1. Predmet javnega razpisa je dodelitev nepovratnih sredstev iz proračuna občine v okvirni višini 22.000 EUR za štiri ukrepe. Ukrep 1, 3 in 4 imajo skupaj predvidenih 13.000 EUR sredstev, ukrep 5, ki zadeva zgolj podporo delovanju društev s področja kmetijstva in razvoja podeželja pa 9.000 EUR. Menimo, da gre za nesorazmerno delitev sredstev. Želeli bi odgovor, kako je občina prišla do takšne razdelitve sredstev, namenjeni kmetijstvu.*

*2. V povezavi s prejšnjim vprašanjem: zakaj je razlika v ukrepih 1, 3 in 4, ter ukrepom 5 v odstavku subvencioniranja stroškov, v najvišji višini subvencioniranega zneska?*

*3. Zakaj se na ukrep 1, 3 in 4 lahko upravičenci prijavijo le vsako drugo leto, med tem ko se za ukrep 5 lahko prijavijo vsako leto?*

*4. Kdo nadzira uporabnost strojev ali drugih stroškov, ki so predmet subvencioniranja iz vseh ukrepov po npr. treh letih?*

*5. Zakaj je subvencioniran samo nakup novih in ne tudi rabljenih strojev?*

*Poleg vprašanj sem dobila tudi dve pobudi, ki ju posredujem naprej:*

*1. Občinski Pravilnik, ki je osnova za javni razpis naj se uskladi skladno s potrebami kmetijstva in podeželja v občini Žirovnica.*

*2. Sredstva, ki v enem letu iz naslova tega razpisa ostanejo nerazporejena, naj se v naslednjem proračunskem obdobju prištejejo k predvidenim sredstvom za tekoče obdobje (npr. če je lani ostalo nerazporejenih 6.000 EUR, naj se v naslednjem letu za kmetijstvo nameni toliko sredstev več.)«*

Subvencije v kmetijstvu so regulirane v okviru sistema državnih pomoči. Proračunska sredstva za Ukrep 1 (Pomoč za naložbe v opredmetena osnovna sredstva na kmetijskih gospodarstvih v zvezi s primarno kmetijsko proizvodnjo) predstavljajo državne pomoči v skladu z Uredbo Komisije (EU) št. 702/2014 z dne 25. junija 2014 o razglasitvi nekaterih vrst pomoči v kmetijskem in gozdarskem sektorju ter na podeželju za združljive z notranjim trgom z uporabo členov 107 in 108 Pogodbe o delovanju Evropske unije (UL L št. 193, z dne 1.7.2014), to so tako imenovane državne pomoči po skupinskih izjemah v kmetijstvu.

Proračunska sredstva za Ukrep 3 (Pomoč za naložbe v dopolnilne dejavnosti na kmetijah ) in Ukrep 4 (Pomoč za nove investicije za delo v gozdu) predstavljajo državne pomoči de minimis v skladu z Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (UL L št. 352, z dne 24.12.2013)

Proračunska sredstva za Ukrep 5 (Podpora delovanju društev s področja kmetijstva in razvoja podeželja) niso državna pomoč.

Sheme državnih pomoči praviloma trajajo najmanj 5 letno obdobje in jih je občina pred pričetkom izvajanja dolžna priglasiti pristojnemu ministrstvu. V primeru skupinskih izjem je to Ministrstvo za kmetijstvo, gozdarstvo in prehrano, pri pomočeh de minimis pa Ministrstvo za finance.

Trenutno veljavna shema državnih pomoči v občini Žirovnica velja od 17.7.2015 do 30.6.2023. Za celotno programsko obdobje so bili tudi prijavljeni zneski proračunskih sredstev, kateri se bodo dodeljevali za posamezne ukrepe, prav tako vsako leto tudi pristojnima ministrstvoma poročamo komu, koliko in za kakšen namen so bila proračunska sredstva za državne pomoči dodeljena.

Ko smo prijavljali trenutno shemo državnih pomoči smo za posamezne ukrepe načrtovali takšno višino sredstev, kot je bila za posamezni namen poraba v preteklih proračunskih obdobjih.

Da se v proračunu načrtuje že vrsto let, od ustanovitve občine dalje, bolj ali manj konstantna višina sredstev za posamezne namene v kmetijstvu je razvidno iz spodnjih tabel, kjer je narejen pregled razpisanih in realiziranih sredstev za obdobje 2011-2022, po posameznih proračunskih postavkah.

|  |  |  |  |  |  |  |  |
| --- | --- | --- | --- | --- | --- | --- | --- |
| PP | Opis | P 2011 | R 2011 | P 2012 | R 2012 | P 2013 | R 2013 |
| 1101 | INTERVENCIJE V KMETIJSTVO | 11.500 | 14.462 | 11.500 | 8.490 | 14.000 | 12.846 |
| 1103 | PODPORA RAZVOJU DOPOLNILNIH DEJAVNOSTI | 5.000 | 4.000 | 5.000 | 3.377 | 6.000 | 1.861 |
| 1105 | DEJAVNOST DRUŠTEV NA PODROČJU KMETIJSTVA | 11.000 | 8.500 | 11.000 | 9.500 | 8.500 | 9.400 |
|   | **skupaj** | **27.500** | **26.962** | **27.500** | **21.367** | **28.500** | **24.107** |

|  |  |  |  |  |  |  |  |
| --- | --- | --- | --- | --- | --- | --- | --- |
| PP | Opis | P 2014 | R 2014 | P 2015 | R 2015 | P 2016 | R 2016 |
| 1101 | INTERVENCIJE V KMETIJSTVO | 14.000 | 9.380 | 13.500 | 9.221 | 13.500 | 5.257 |
| 1103 | PODPORA RAZVOJU DOPOLNILNIH DEJAVNOSTI | 6.000 | 7.000 | 8.000 | 5.000 | 8.000 | 0 |
| 1105 | DEJAVNOST DRUŠTEV NA PODROČJU KMETIJSTVA | 8.500 | 8.949 | 9.000 | 8.875 | 9.000 | 8.931 |
|   | **skupaj** | **28.500** | **25.329** | **30.500** | **23.096** | **30.500** | **14.188** |

|  |  |  |  |  |  |  |  |
| --- | --- | --- | --- | --- | --- | --- | --- |
| PP | Opis | P 2017 | R 2017 | P 2018 | R 2018 | P 2019 | R 2019 |
| 1101 | INTERVENCIJE V KMETIJSTVO | 10.000 | 8.950 | 10.000 | 8.925 | 10.000 | 8.257 |
| 1103 | PODPORA RAZVOJU DOPOLNILNIH DEJAVNOSTI | 3.000 | 620 | 3.000 | 1.000 | 3.000 | 4.000 |
| 1105 | DEJAVNOST DRUŠTEV NA PODROČJU KMETIJSTVA | 9.000 | 9.000 | 9.000 | 9.000 | 9.000 | 9.000 |
|   | **skupaj** | **22.000** | **18.570** | **22.000** | **18.925** | **22.000** | **21.257** |

|  |  |  |  |  |  |
| --- | --- | --- | --- | --- | --- |
| PP | Opis | P 2020 | R 2020 | P 2021 | P 2022 |
| 1101 | INTERVENCIJE V KMETIJSTVO | 10.000 | 3.049 | 10.000 | 15.000 |
| 1103 | PODPORA RAZVOJU DOPOLNILNIH DEJAVNOSTI | 3.000 | 1.233 | 3.000 | 2.000 |
| 1105 | DEJAVNOST DRUŠTEV NA PODROČJU KMETIJSTVA | 9.000 | 8.753 | 9.000 | 9.000 |
|   | **skupaj** | **22.000** | **13.035** | **22.000** | **26.000** |

Glede vprašanja odstotka subvencioniranja po posameznih ukrepov, ki predstavljajo državno pomoč je najvišji odstotek sofinanciranja posamezne naložbe določen glede na evropsko regulativo, katero smo predhodno že navedli.

Najvišji znesek dodeljene pomoči vsakemu posamezniki za ukrepe1, 3 in 4 pa je bil pred mnogimi leti določen v sodelovanju s kmetijsko svetovalno službo. Podobne limite sredstev imajo tudi vse sosednje občine, katere dodeljujejo proračunska sredstva za kmetijstvo.

Pri ukrepu 5, kjer ne gre za državno pomoč, pa je najvišji znesek dodeljenih sredstev posameznemu društvu ravno tako limitiran, odstotek sredstev pa je lahko višji, saj gre v tem primeru prvenstveno za sofinanciranje tekočih stroškov in nepridobitne dejavnosti.

Prav zato je za ukrep 5, kjer gre za nepridobitno dejavnost, edino smiselno, da se društva prijavijo vsako leto, saj gre za sofinanciranje njihove redne letne dejavnosti, ki ni državna pomoč.

Pri Ukrepih 1, 3 in 4 pa gre za naložbe v primarno kmetijsko proizvodnjo oziroma dopolnilne dejavnosti, ki pa se običajno izvajajo z nekoliko drugačno dinamiko in vnaprejšnjim načrtovanjem, prav tako so vložena sredstva višja, kot pa v primeru tekočega poslovanja.

Z omejitvijo prijave na razpis vsako drugo leto, je bilo tudi doseženo, da se je povišal delež sofinanciranja posamezne investicije v opremo, saj praviloma na letnem razpisu kandidira manj upravičencev, katerim pa se določi višji odstotek sofinanciranja naložbe.

Posledično so se na javni razpis pričeli prijavljati tudi upravičenci, ki pred tem, zaradi nizkega odstotka sofinanciranja, niso mogli zapreti finančne konstrukcije naložbe, oziroma so bili zaradi omejenih sredstev primorani iztrošeno opremo nadomeščati z nakupi rabljene opreme.

Glede nadzora uporabnosti strojev, pojasnjujemo, da nadzor nad porabo proračunskih sredstev namenjenih subvencijam izvaja občinska uprava občine.

V primeru dodeljevanja podpor na področju državnih pomoči je edino smiselno, da se iz javnih sredstev subvencionira, nakupe nove opreme v višjem deležu, saj se bo edino na tak način pripomoglo k razvoju posameznih kmetijskih gospodarstev in s tem boljše opremljenosti. Menimo, da subvencioniranje rabljene opreme ne pripomore k modernizaciji in razvoju kmetijskih gospodarstev, ampak gre v takem primeru zgolj za cenovno subvencijo, kar pa ni razvojno.

Pravilnik o dodeljevanju pomoči za ohranjanje in razvoj kmetijstva, gozdarstva in podeželja v občini Žirovnica je usklajen z dovoljenimi ukrepi na področju državnih pomoči. Kot je bilo že povedano je veljavna shema podaljšana do leta 2023. V kolikor bodo dovoljeni kakšni novi ukrepi na področju državnih pomoči (kmetijstvo, malo gospodarstvo), pa bomo sheme in pravne podlage zanje ustrezno uskladili, vsekakor glede na potrebe gospodarskih dejavnosti v občini.

V zvezi s pobudo, da se za neporabljena sredstva iz razpisa za kmetijstvo tekočega leta, povišajo proračunska sredstva v prihodnjem letu za isti namen, menimo, da pri tem ne more biti avtomatizma, saj proračunski predpisi določajo, da vsa neporabljena sredstva proračuna ostanejo v integralnem proračunu in se ne prenašajo v naslednje leto. Vsekakor pa občinski svet, na podlagi pripravljenega predloga, sam določi višine proračunskih sredstev za posamezne programske namene tekom postopka sprejemanja proračuna.

Pripravila:

Petra Žvan, univ.dipl.ekon

**Leopold Pogačar**

**ŽUPAN**